GRAM: Der kom tre meldinger om halmbrande lige efter hinanden omkring Gram natten til onsdag.

– Der er mistanke om, at det er påsatte brande, for sådan tre brande opstår ikke af sig selv, sagde Syd- og Sønderjyllands Politis kommunikationsrådgiver Helle Lundberg.

De tre brande blev opdaget inden for bare et kvarter lige efter midnat.

Den første anmeldelse kom klokken 00.03. Det var ild i en høstet mark på hjørnet af Kongevej og Toftlundvej midt mellem Gram og Tiset. Men der var ikke mere ild, end at anmelderen selv kunne slukke det.

Klokken 00.13 kom der endnu en melding. Der var ild i en noget halm i vejsiden ved Stampemøllevej 11 lige syd for Fole. Politipatruljen slukkede ilden. Men Arnum Frivillige Brandværn blev også sendt ud.

Seks minutter senere kom meldingen om brand i en gammel industribygning på Skovbrynet 2 lige nord for Gram; det viste sig at være et halmoplag, der brændte og ilden spredte sig til andre bygninger. Men ingen personer eller dyr kom til skade.